DA Den Europæiske Unions Tidende L 389/28

RÅDETS AFGØRELSE

af 22. december 2004

om bekæmpelse af grænseoverskridende køretøjskriminalitet

(2004/919/EF)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 30, stk. 1, litra a), og artikel 34, stk. 2, litra c,

under henvisning til initiativ fra Kongeriget Nederlandene,

under henvisning til udtalelse fra Europa-Parlamentet,

og ud fra følgende betragtninger:

(1) Det anslås, at der hvert år stjæles 1,2 mio. personbiler i Den Europæiske Unions medlemsstater.

(2) Disse tyverier medfører betydelige skader, mindst 15 mia. EUR om året.

(3) En stor del af disse køretøjer, skønsmæssigt 30-40 %, stjæles, ombygges og genudføres til andre lande i og uden for Den Europæiske Union som led i organiseret kriminalitet.

(4) Ud over den materielle skade lider borgernes retsopfattelse og sikkerhedsfølelse stor skade. Køretøjskriminalitet kan være forbundet med alvorlige former for vold.

(5) Dette gør det vanskeligt at nå målet i traktatens artikel 29 om at give borgerne et højt tryghedsniveau i et område med frihed, sikkerhed og retfærdighed.

(6) Rådet har den 27. maj 1999 vedtaget en resolution om bekæmpelse af international kriminalitet, som følger bestemte ruter (1),

(7) Køretøjskriminalitet kan desuden på internationalt plan stå i forbindelse med andre former for kriminalitet såsom ulovlig handel med narkotika og skydevåben samt menneskehandel.

(8) Bekæmpelse af køretøjskriminalitet hører under medlemsstaternes retshåndhævende myndigheders beføjelser. Det er imidlertid nødvendigt og rimeligt med en fælles indsats, hvor medlemsstaterne og de retshåndhævende myndigheder i Den Europæiske Union — når det er muligt og nødvendigt — samarbejder om at tackle de grænseoverskridende aspekter af denne form for kriminalitet.

(9) Navnlig samarbejdet mellem de retshåndhævende myndigheder og registreringsmyndighederne samt formidling af oplysninger til de relevante parter er af betydning.

(10) Samarbejdet med Europol er ligeledes af betydning, da Europol kan levere de relevante analyser og rapporter.

(11) Med hensyn til køretøjskriminalitet stiller Det Europæiske Politiakademi (Cepol) via Cepols informations- og uddannelsesnet (EPLN) en biblioteksfunktion til rådighed for politimyndighederne i medlemsstaterne, som gør det muligt for dem at søge oplysninger og ekspertise. Desuden kan de via debatfunktionen udveksle viden og erfaringer.

(12) Det øgede antal medlemsstater, som tiltræder »Treaty concerning a European Vehicle and Driving Licence Information System« (EUCARIS) (traktaten om europæisk køretøjs- og kørekortsinformationssystem) af 29. juni 2000 vil styrke bekæmpelsen af køretøjskriminalitet.

(13) Der bør træffes en række specifikke foranstaltninger med henblik på effektiv bekæmpelse af køretøjskriminalitet med en international dimension —

TRUFFET FØLGENDE AFGØRELSE:

Artikel 1

Definition

I denne afgørelse forstås ved:

1) »køretøj«, ethvert motorkøretøj, påhængsvogne og campingvogne som defineret i bestemmelserne vedrørende Schengen-informationssystemet (SIS)

2) »kompetente nationale myndigheder«, nationale myndigheder, der udpeges af medlemsstaterne med henblik på denne afgørelse, f.eks. politi, toldmyndigheder, grænsekontrolmyndigheder og retsmyndigheder.

Artikel 2

Formål

1. Formålet med denne afgørelse er at etablere et bedre samarbejde i Den Europæiske Union med henblik på at forebygge og bekæmpe den grænseoverskridende køretøjskriminalitet.

2. Opmærksomheden skal især rettes mod forbindelsen mellem dels biltyveri og ulovlig handel med biler dels andre former for organiseret kriminalitet såsom ulovlig handel med narkotika og skydevåben samt menneskehandel.

Artikel 3

Samarbejdet mellem nationale kompetente myndigheder

1. Medlemsstaterne træffer de nødvendige foranstaltninger til i overensstemmelse med national lovgivning at styrke samarbejdet mellem deres kompetente myndigheder med henblik på at fremme bekæmpelsen af grænseoverskridende køretøjskriminalitet, bl.a. gennem samarbejdsaftaler.

2. Opmærksomheden skal især rettes mod samarbejde med hensyn til eksportkontrol under hensyntagen til de respektive beføjelser i medlemsstaterne.

Artikel 4

Samarbejde mellem de kompetente myndighederog den private sektor

1. Medlemsstaterne træffer de nødvendige foranstaltninger til afholdelse af regelmæssige samråd i overensstemmelse med national lovgivning mellem de nationale kompetente myndigheder, eventuelt under medvirken af den private sektor (f.eks. indehavere af private registre over forsvundne biler, forsikringsselskaber og autobranchen) med henblik på at koordinere hinandens oplysninger og afstemme indsatsen på dette område.

2. Medlemsstaterne letter de procedurer, der i henhold til national lovgivning skal følges med henblik på hurtig tilbageførsel af et køretøj, som de nationale kompetente myndigheder har frigivet efter beslaglæggelse.

Artikel 5

Kontaktpunkter vedrørende køretøjskriminalitet

1. Medlemsstaterne udpeger senest den 30. marts 2005 et kontaktpunkt hos de retshåndhævende myndigheder med henblik på bekæmpelse af grænseoverskridende køretøjskriminalitet.

2. Medlemsstaterne bemyndiger kontaktpunkterne til at udveksle erfaringer, ekspertise og generelle og tekniske oplysninger på grundlag af gældende lovgivning. Informationsudvekslingen skal også omfatte metoder og bedste praksis inden for forebyggelse af køretøjskriminalitet. Denne udveksling må ikke omfatte personoplysninger.

3. Oplysning om de udpegede nationale kontaktpunkter, herunder senere ændringer, meddeles Generalsekretariatet for Rådet, som offentliggør oplysningen i Den Europæiske Unions Tidende.

Artikel 6

Indberetning af stjålne køretøjer og registreringsattester

1. Når et køretøj er meldt stjålet, sørger de kompetente myndigheder i medlemsstaterne for, at det stjålne køretøj i overensstemmelse med national lovgivning omgående indberettes til SIS og — om muligt — til Interpols database over stjålne motorkøretøjer.

2. Den indberettende medlemsstat trækker i overensstemmelse med national lovgivning straks en indberetning til eftersøgningsregistret tilbage, så snart grunden til indberetningen bortfalder.

3. De kompetente myndigheder i medlemsstaterne sørger efter anmeldelsen af tyveriet af registreringsattester i overensstemmelse med national lovgivning for, at dette straks indberettes til SIS.

Artikel 7

Registrering

1. Medlemsstaterne sørger for, at deres kompetente myndigheder og registreringsmyndighederne træffer de nødvendige foranstaltninger til at forhindre misbrug og tyveri af registreringsdokumenter til køretøjer.

2. De retshåndhævende myndigheder orienterer de nationale registreringsmyndigheder, når et køretøj, der er ved at blive indregistreret, er meldt stjålet. Adgang til relevante databaser foregår under overholdelse af fællesskabsretten.

Artikel 8

Forhindring af misbrug af registreringsattester til motorkøretøjer

1. For at forhindre misbrug af registreringsattester til motorkøretøjer skal hver medlemsstat i overensstemmelse med national lovgivning sørge for, at de kompetente myndigheder træffer de nødvendige foranstaltninger til at kræve registreringsattesten udleveret af ejeren og/eller indehaveren af køretøjet, når køretøjet er blevet alvorligt skadet ved en påkørsel (totalskade).

2. Registreringsattesten kræves i overensstemmelse med national lovgivning også udleveret, når der ved den retshåndhævende myndigheds kontrol opstår formodning om, at der er manipuleret ved køretøjets identitetskendetegn, så som køretøjets identifikationsnummer.

3. Køretøjets registreringsattest tilbageleveres først, når køretøjets identitet er blevet undersøgt og efterprøvet med positivt resultat i overensstemmelse med national lovgivning.

Artikel 9

Europol

De enkelte medlemsstater sørger for, at de retshåndhævende myndigheder inden for rammerne af Europols mandat og opgaver underretter Europol om personer, som begår køretøjskriminalitet.

Artikel 10

Fremme af ekspertise og uddannelse

Medlemsstaterne træffer de nødvendige foranstaltninger til, at de nationale uddannelsessteder for de relevante retshåndhævende myndigheder i deres læseplaner fremmer specialtræning i forebyggelse og eftersporing af biltyveri, om nødvendigt i samarbejde med Cepol. Træningen kan også inddrage input fra Europol inden for dens kompetenceområde.

Artikel 11

Møde mellem kontaktpunkterneog årlig aflæggelse af rapport til Rådet

Kontaktpunkterne vedrørende køretøjskriminalitet mødes mindst én gang om året under ledelse af den medlemsstat, der har formandskabet for Rådet. Europol indbydes til at deltage heri. Formandskabet aflægger rapport til Rådet om de fremskridt, der er gjort med relevant praktisk samarbejde mellem de retshåndhævende myndigheder.

Artikel 12

Evalueringsbestemmelse

Rådet evaluerer gennemførelsen af denne afgørelse senest den 30. december 2007.

Artikel 13

Ikrafttræden

Denne afgørelse har virkning fra dagen for offentliggørelsen i Den Europæiske Unions Tidende.

I de medlemsstater, hvor bestemmelserne i Schengen-reglerne om SIS endnu ikke er trådt i kraft, finder forpligtelserne i denne afgørelse anvendelse fra den dato, hvor disse bestemmelser træder i kraft som anført i en rådsafgørelse, der er vedtaget med henblik herpå efter de gældende procedurer.

Udfærdiget i Bruxelles, den 22. december 2004. På Rådets vegne C. VEERMAN Formand

(1) EFT C 162 af 9.6.1999, s. 1.